Пенчо Славейков
27 априли 1866

chitanka.info

27 априли 1866[0]

На тоя ден съм аз роден.

За други — както всеки ден!

За мене… с моето рождене

неволята роди се с мене.

И с нея тръгнах аз по свят,

и в нея найдох благодат —

че тя очите ми отвори

за туй, което бог говори.

Аз в тоя говор вдадох слух

и всичко, що видях и чух,

без ухитрения словесни

изпях го в мойте ясни песни.

Во тях е целий ми живот

и на трудът ми зрелий плод…

Берете! Той е зарад бране,

и гладний сито ще нахрани.

На тоя ден съм аз роден.

Сега познах, че тоя ден

роди се божията воля —

и в мен, и в моята неволя!

[0] 27 априли 1866 г. — това е датата на раждането на Пенчо Славейков. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.